Lieta C‑274/15

Eiropas Komisija

pret

Luksemburgas Lielhercogisti

Valsts pienākumu neizpilde – Nodokļi – Pievienotās vērtības nodoklis – Direktīva 2006/112/EK – 132. panta 1. punkta f) apakšpunkts – Neatkarīgu personu grupu pakalpojumu, kas tiek sniegti to dalībniekiem, atbrīvojums no PVN – 168. panta a) punkts un 178. panta a) punkts – Grupas dalībnieku tiesības uz nodokļa atskaitīšanu – 14. panta 2. punkta c) apakšpunkts un 28. pants – Dalībnieka rīcība savā vārdā grupas labā

Kopsavilkums – Tiesas (ceturtā palāta) 2017. gada 4. maija spriedums

Nodokļu tiesību aktu saskaņošana–Kopēja pievienotās vērtības nodokļa sistēma–Atbrīvojumi–Konkrētām darbībām sabiedrības interesēs piemērojamie atbrīvojumi–Pakalpojumi, ko sniedz neatkarīgas personu grupas, kas veic atbrīvotu darbību, lai sniegtu pakalpojumus saviem dalībniekiem–Valsts tiesiskais regulējums, kas no PVN piemērošanas jomas izslēdz darījumu, ar ko kāds no neatkarīgas personu grupas dalībniekiem tai piesaista izdevumus, kas bijuši šim dalībniekam savā vārdā, bet grupas labā–Nepieļaujamība

Skat. nolēmuma tekstu. (skat. 39.–42. punktu)

Skat. nolēmuma tekstu. (skat. 50. punktu)

Savus pienākumus atbilstoši Direktīvas 2006/112 par kopējo pievienotās vērtības nodokļa sistēmu, kurā grozījumi veikti ar Direktīvu 2010/45, 2. panta 1. punkta c) apakšpunktam un 132. panta 1. punkta f) apakšpunktam nepilda dalībvalsts, kura paredz pievienotās vērtības nodokļa (PVN) režīmu neatkarīgām personu grupām (NPG), atbilstoši kuram pakalpojumi, ko NPG sniegusi saviem dalībniekiem, ir atbrīvoti no PVN, ar nosacījumu, ka šīs grupas dalībnieki veic arī ar nodokli apliekamas darbības, gūstot no šīm darbībām apgrozījumu bez nodokļiem 30 % apmērā un, atsevišķos gadījumos pat 45 % apmērā, no to kopējā apgrozījuma bez nodokļiem. Proti, Direktīvas 2006/112 132. panta 1. punkta f) apakšpunkts neparedz atbrīvojumu pakalpojumiem, kuri nav tieši nepieciešami NPG dalībnieku atbrīvoto darbību veikšanai vai darbību, attiecībā uz kurām tie nav nodokļa maksātāji, veikšanai. Tā kā šādi pakalpojumi neietilpst Direktīvas 2006/112 132. panta 1. punkta f) apakšpunktā paredzētā atbrīvojuma piemērošanas jomā, šīs direktīvas 2. panta 1. punkta c) apakšpunkts prasa, lai šiem pakalpojumiem, kurus kādas dalībvalsts teritorijā par atlīdzību sniedz kāds nodokļu maksātājs, tiek piemērots PVN. Šādas Direktīvas 2006/112 132. panta 1. punkta f) apakšpunkta interpretācijas iznākumā šajā noteikumā paredzētais atbrīvojums saglabā savu nozīmi. Konkrētāk, šā atbrīvojuma piemērošana neattiecas tikai uz grupām, kuru dalībnieki veic vienīgi atbrīvotu darbību vai attiecībā uz kuru tie nav nodokļa maksātājs. Tādējādi NPG, kuras dalībnieki veic arī apliekamas darbības, sniegtiem pakalpojumiem var piemērot šo atbrīvojumu, bet vienīgi tiktāl, ciktāl šie pakalpojumi ir tieši nepieciešami šo dalībnieku atbrīvotajām darbībām vai darbībām, attiecībā uz kurām tie nav nodokļa maksātājs. (skat. 43., 51.–53., 55. un 92. punktu un rezolutīvās daļas 1) punktu)

Savus Direktīvas 2006/112, par kopējo pievienotās vērtības nodokļa sistēmu, kurā grozījumi veikti ar Direktīvu 2010/45, 168. panta a) punktā un 178. panta a) punktā noteiktos pienākumus nepilda dalībvalsts, kura paredz pievienotās vērtības nodokļa (PVN) režīmu neatkarīgām personu grupām (NPG), kas ļauj NPG dalībniekiem, kuri veic ar PVN apliktus darījumus, no to PVN, kas tiem jāmaksā par šiem ar nodokli apliktajiem darījumiem, atskaitīt nodokli, par ko izrakstīts rēķins NPG vai kas tai jāmaksā par precēm vai pakalpojumiem, kurus NPG ir saņēmusi pašas darbībām. Proti, pirmkārt, atbilstoši Direktīvas 2006/112 168. panta a) punktam nodokļa maksātājam ir tiesības atskaitīt no maksājamās PVN summas PVN, kas maksājamas vai samaksāts par precēm un pakalpojumiem, ko tam piegādājis vai sniedzis cits nodokļa maksātājs. Tomēr, kā izriet no Direktīvas 2006/112 132. panta 1. punkta f) apakšpunktā paredzētā atbrīvojuma, NPG ir no saviem dalībniekiem pilnībā atsevišķs nodokļa maksātājs. Tādējādi pretrunā Direktīvas 2006/112 168. panta a) punktam ir atļauj NPG dalībniekiem atskaitīt no PVN, kas maksājams vai samaksāts par NPG piegādātajām precēm un sniegtajiem pakalpojumiem. Otrkārt, no Direktīvas 2006/112 178. panta a) punkta, aplūkojot kopsakarā ar tās 226. panta 5) punktu un 168. panta a) punktu, izriet, ka, lai varētu īstenot tiesības uz nodokļa atskaitīšanu, nodokļa maksātājam ir jābūt rēķinam, kurā ir norādīts tā vārds kā pircējam vai saņēmējam. Tādējādi, ļaujot NPG dalībniekiem atskaitīt no PVN, ko tie ir paši samaksājuši, pamatojoties uz rēķinu, kas izrakstīts šīs grupas vārdā, PVN, par ko rēķins izsniegts grupai, aplūkotais valsts tiesiskais regulējums ir pretrunā Direktīvas 2006/112 178. panta a) punktam. (skat. 61., 63., 67., 70., 92. punktu un rezolutīvās daļas 1) punktu)

Skat. nolēmuma tekstu. (skat. 73. punktu)